Fl-4 ta' April il-Qorti Kostituzzjonali kkonfermat ir-riżultat tal-elezzjoni presidenzjali fil-Kongo. Il-parteċipazzjoni numeruża tal-kandidati tal-oppożizzjoni u tal-eletturi huma xhieda tal-aspirazzjoni demokratika tal-poplu Kongoliż, minkejja n-nuqqasijiet serji fil-governanza elettorali diġà enfasizzati fid-dikjarazzjoni tad-19 ta' Frar mill-Unjoni Ewropea. Il-proċess ta' wara l-elezzjoni kien ikkaratterizzat minn ksur tad-drittijiet tal-bniedem, arresti u intimidazzjoni tal-oppożizzjoni u l-media. Dan ipoġġi fid-dubju l-kredibilità tar-riżultati. Il-ġrajjiet vjolenti li seħħew fi Brazzaville fl-4 ta' April huma ta' theddida għall-istabbiltà tal-Kongo. L-UE tappella lill-partijiet kollha konċernati biex jeżerċitaw trażżin u jżommu lura minn kull att ta' vjolenza u manipulazzjoni. Id-dibattitu demokratiku u r-rispett tal-libertajiet ċivili huma l-aqwa garanzija għall-istabbiltà u l-iżvilupp tal-pajjiż. Fid-dawl tal-elezzjonijiet leġislattivi li jmiss, il-gvern tal-Kongo u l-partijiet kollha konċernati għandhom jiżguraw ir-rispett tal-libertajiet fundamentali u jimpenjaw ruħhom sabiex tkun tista' sseħħ b'mod effettiv votazzjoni trasparenti li tirrifletti r-rieda tal-poplu. F'dan il-kuntest, l-UE tirriafferma d-disponibbiltà li tkompli bid-djalogu tagħha mal-Kongo. Il-pajjiżi kandidati l-Eks Repubblika Jugoslava tal-Maċedonja* u l-Montenegro*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll ir-Repubblika tal-Moldova jallinjaw ruħhom ma' din id-dikjarazzjoni. * - L-Eks Repubblika Jugoslava tal-Maċedonja u l-Montenegro għadhom jagħmlu parti mill-Proċess ta' Stabbilizzazzjoni u ta' Assoċjazzjoni.